РЕШЕНИЕ НА КОМИСИЯТА
от 7 март 2011 година
относно историческите авиационни емисии съгласно член 3в, параграф 4 от Директива 2003/87/ЕО на Европейския парламент и на Съвета за установяване на схема за търговия с квоти за емисии на парникови газове в рамките на Общността
(нотифицирано под номер C(2011) 1328)
(текст от значение за ЕИП)
(2011/149/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 3в, параграф 4 от нея,
като има предвид, че:
(1)
В член 3в от Директива 2003/87/ЕО се установява общото количество квоти, които ще се разпределят на операторите на въздухоплавателни средства. Това количество е определено като процент от историческите авиационни емисии. Съгласно член 3, буква т) от Директива 2003/87/ЕО историческите авиационни емисии представляват средноаритметичната стойност на годишните емисии през календарните години 2004, 2005 и 2006, отделени от въздухоплавателно средство, извършващо авиационна дейност, включена в списъка в приложение I към Директива 2003/87/ЕО. Съгласно разпоредбите на член 3в, параграфи 2 и 3 от посочената директива общото количество квоти, които ще се разпределят на операторите на въздухоплавателни средства, следва да бъде изчислено въз основа на тази историческа средноаритметична стойност.
(2)
Комисията получи съдействие от Евроконтрол в съответствие с разпоредбите на член 18б от Директива 2003/87/ЕО. Счетено бе, че най-добрите налични данни за изчисляване на историческите емисии са обстойните данни за въздушното движение, съдържащи се в базите данни на Евроконтрол и произхождащи от Централния офис на Евроконтрол за пътните такси (CRCO) и Централното бюро за управление на трафика (CFMU). Наред с останалите елементи, те съдържат изчисление на действително изминатото разстояние при всеки отделен полет. След това емисиите бяха изчислени поотделно за всеки полет по методите ANCAT 3 (Abatement of Nuisances Caused by Air Transport - намаляване на вредните въздействия, причинени от въздушния транспорт) и CASE (Calculation of Emissions by Selective Equivalence - изчисляване на емисиите чрез селективна еквивалентност). Този подход за изчисляване на историческите емисии бе допълнително усъвършенстван чрез използването на информация за действителния разход на гориво, предоставена доброволно от представителен брой оператори на въздухоплавателни средства, което помогна да се повиши точността на подхода. Бяха извършени допълнителни изчисления с цел да се установи разходът на гориво, свързан с използването на спомагателни силови установки (ССУ). В рамките на предприетия подход първо бе определен средният разход на гориво на ССУ за различните видове въздухоплавателни средства. След това отделните фактори на емисиите, свързани с разхода на гориво от ССУ, бяха екстраполирани, за да се изчисли общото количество емисии от ССУ, като чрез приложения метод бе отчетен действителният дял на разхода на гориво за полетите в рамките на схемата за търговия с емисии на ЕС за всеки вид въздухоплавателни средства и използването на наземно електрозахранване на летищата. Емисиите, които съответстват на полученото общо потребление на гориво за ССУ, бяха включени в историческите авиационни емисии за 2004 г., 2005 г. и 2006 г.
(3)
Годишните емисии през календарната 2004 г. от въздухоплавателни средства, извършващи авиационна дейност, включена в списъка в приложение I към Директива 2003/87/ЕО, бяха оценени на 209 123 585 тона CO2. Годишните емисии през календарната 2005 г. от такива въздухоплавателни средства бяха оценени на 220 703 342 тона CO2, а годишните емисии през календарната 2006 г. от такива въздухоплавателни средства - на 228 602 103 тона CO2. Следователно историческите авиационни емисии, определени като средноаритметичната стойност от тези емисии, се равняват на 219 476 343 тона CO2.
(4)
Комисията потърси становището на Комитета по изменение на климата, учреден в съответствие с член 9 от Решение № 280/2004/ЕО на Европейския парламент и на Съвета от 11 февруари 2004 г. относно механизма за мониторинг на емисиите на парникови газове в Общността и прилагане на Протокола от Киото (2),
ПРИЕ НАСТОЯЩОТО РЕШЕНИЕ:
Член 1
Историческите авиационни емисии за целите на прилагането на член 3в, параграфи 1 и 2 от Директива 2003/87/ЕО се определят на 219 476 343 тона CO2.
Член 2
Адресати на настоящото решение са държавите-членки.
Съставено в Брюксел на 7 март 2011 година.